- Jeg synes Stabæk i mange år har vært flinke til å få mye ut av lite ressurser. De tør å tenke store tanker selv om de er litt små. Og det er en god egenskap. De er offensive, positive og de går sine egne veier, sier den nye Stabæk-treneren til Stabæk Media.

Berg har de siste årene vært trener i Europa-klubbene Blackburn, Legia Warszawa og Videoton. Nå vender nordmannen hjem for å lede Bærumsklubben.

- Jeg gleder meg til å begynne å jobbe med spillerne, støtteapparat og være en del av klubben. Stabæk er en klubb jeg kjenner godt. Synes de har en klar og tydelig filosofi i hvordan de jobber, og hatt det over tid og fått mye ut av lite ressurser. Det er en spennende klubb. De har mange unge, gode og lovende spillere som kan ta store steg.

Vår nye hovedtrener har bakgrunn fra Lyn/NTG og blir en viktig ressurs i klubbens utvikling av unge spillere.

- De har i økonomiske vanskelige tider fortsatt å satse på unge talenter og akademiet sitt. Det begynner de å bære frukter av nå. Og du ser flere og flere kommer opp på førstelaget. En spennende gjeng i klubben å jobbe med.

Henning Berg leder sin første kamp som Stabæk-trener førstkommende søndag mot Start. Kontrakten varer ut 2019.

- Vi skal gjøre vårt beste for at Stabæk blir best mulig, avslutter Berg.